1987 में अपने यूरोपीय प्रबंधन मंच को विश्व आर्थिक मंच का जामा पहनाने के बाद से क्लॉज श्वाब का जालबट्टा लगातार इतना लुभावना होता गया कि ज़्यादातर देश अपने वित्त या वाणिज्य मंत्रियों को डावोस जलसे में शिरकत के लिए भेजना शान समझने लगे। इससे श्वाब की मुनाफ़ा-विहीन संस्था की शान भी बढ़ती गई। उनके मुनाफ़े का ऊपरी अंकगणित तकनीकी तौर पर सपाट रहा, मगर भीतरी बीजगणित ने स्विस-बैकों के तहखानों की दीवारें गुलाबी कर दीं। दुनिया भर की एक हज़ार बड़ी कंपनियों के कर्ताधर्ता हर साल डावोस की नृत्यशाला में अपनी कारोबारी-कमर मटकाने यूं ही नहीं आते रहे। संसार भर के सियासी-कर्ताधर्ताओं की कमर में हाथ डालने का ऐसा मौक़ा वे क्यों हाथ से जाने देते? सियासतदां भी ऐसे में कब तक विश्वामित्र बने रह सकते थे, सो, आख़िरकार वे भी विश्वामित्र की गति को प्राप्त हो गए।